Žiadosť o poskytnutie pomoci z Kohézneho fondu

pre projekt

„Diaľnica D3 Hričovské Podhradie – Kysucké Nové Mesto, I. úsek Hričovské Podhradie – Žilina, Strážov“

	Projekt „Diaľnica D3 Hričovské Podhradie – Kysucké Nové Mesto, I. úsek Hričovské Podhradie – Žilina, Strážov vo forme žiadosti o poskytnutie pomoci z Kohézneho fondu doručilo Ministerstvo dopravy, pôšt a telekomunikácii SR Ministerstvu výstavby a regionálneho rozvoja SR ako riadiacemu orgánu pre Kohézny fond dňa 21. 11. 2005.
Súčasťou žiadosti je podrobný technický popis projektu s jeho objektovým členením a množstvami požadovaných prác. Žiadosť obsahuje štúdiu uskutočniteľnosti, finančnú a ekonomickú analýzu, finančný plán, vplyv projektu na zamestnanosť a životné prostredie.
Za implementáciu projektu bude zodpovedné Ministerstvo dopravy, pôšt a telekomunikácií Slovenskej republiky.
Konečným prijímateľom pomoci je Národná diaľničná spoločnosť, a. s.
Projektom dotknutá oblasť zahŕňa oblasť diaľničného úseku Hričovské Podhradie – Žilina, Strážov.
Projekt je súčasťou diaľničnej siete TEN-T č. 25 – Gdansk – Brno/Bratislava – Viedeň a je navrhnutý na spolufinancovanie z Kohézneho fondu. Požadovaná výška pomoci z Kohézneho fondu predstavuje 85% z celkových oprávnených nákladov na realizáciu projektu.
Aktualizované finančné náklady
Položka	v tis. EURO	v tis. SKK	
Celkové predpokladané náklady projektu	163 353,38	6 207 428,44	
Celkové oprávnené rozpočtové náklady projektu	133 791,76	5 084 086,88	
Požadovaný grant z Kohézneho fondu (85%)	113 723,00	4 321 474,00	
Neoprávnené finančné prostriedky	26 161,62	994 141,56	
Národné spolufinancovanie (štátny rozpočet)	20 068,76	762 612,88	
* Investičné náklady sú prepočítané kurzom 1 EURO = 38 SKK

Dňa 27. októbra 2005 boli zahájené realizačné práce na výstavbe projektu, predpokladaný termín ukončenia projektu je rok 2007. Touto časťou bude vybudované 9,148 km úseku diaľnice spadajúcej do siete TEN-T č. 25 – Gdansk – Brno/Bratislava – Viedeň, 2 557 m mostov a 2 križovatky. 
Ciele projektu 
V súčasnosti je diaľková medzinárodná a vnútroštátna dopravy v danom území vedená po cestách I/18 a II/507. Z prognózy dopravy vyplýva, že v prípade nerealizovania diaľnice, by intenzita dopravy dosiahla na najzaťaženejších úsekoch hodnoty, ktoré by si v krátkom čase vyžiadali rekonštrukciu cesty I/18 ako i potrebu jej rozšírenia na štvorpruhovú komunikáciu. Všetky uvedené skutočnosti by mohli viesť k neúnosnému zvýšeniu nehodovosti na uvedených komunikáciách. Ročná priemerná intenzita na ceste I/18 bola v roku 1995 v tomto úseku 9 800 – 10 600 vozidiel za 24 hodín, v roku 2000 bola zaznamenaná intenzita 13 445 – 15 700 vozidiel za 24 hodín, čo predstavuje nárast o cca 37 – 50%, pričom sa predpokladá ďalší nárast.
Úsek D3 Hričovské Podhradie – Žilina, Strážov je súčasťou európskeho koridoru č. VI a dovtedy kým bude vybudovaná diaľnica „D1 Hričovské Podhradie – Višňové – Dubná Skala“ bude daný úsek plniť aj funkciu koridoru Va spájajúci západ a východ Slovenska. Oba diaľničné ťahy budú až do času dobudovania diaľnic D1 a D3 Hričovské Podhradie – Žilina, Strážov v plnom rozsahu vedené cez intravilán mesta Žilina už vybudovanými diaľničnými privádzačmi, ktoré sú situované v okrajových častiach mesta v prevažnej miere s nebytovou zástavbou.
Úsek D3 nadväzuje na intravilán mesta Žilina, to znamená, že slúži vo veľkej miere aj pre zdrojovú a cieľovú dopravu, ktorá by sa vzhľadom na nové hospodárske aktivity v Žiline (výstavba automobilového závodu KIA) mala značne zvýšiť.
Ciele môžu byť zhrnuté ako:
•	Výstavba ďalšieho prepojenia k dokončeniu Európskej diaľničnej siete.
•	Opatrenie na zvýšenie kapacity dopravy pre miestnu, národnú a medzinárodnú dopravu cez EÚ koridor IV.
•	Odstránenie aktuálnych dopravných zúžených profilov na ceste I/18.
•	V priemere zvýšiť rýchlosť dopravy bez EÚ koridor IV.
•	Zlepšenie úrovne služieb a komunikácie pre investorov ako nástroja pre stimulovanie ekonomického rastu a ekonomickej konvergencie.
•	Ekonomický prospech pre užívateľov diaľnice (úspora času, paliva atď.).
•	Zapracovanie návrhov životného prostredia týkajúceho sa citlivých oblastí takým spôsobom, aby bol dosah na životné prostredie minimálny.
Realizácia projektu prispeje k uplatňovaniu nasledovných smerníc Európskej únie a plánovacích dokumentov SR:
•	rozhodnutie Európskeho parlamentu a Rady č. 1692/96/ES z 23. júla 1996 o smerniciach Spoločenstva pre rozvoj transeurópskej siete.
•	rozhodnutie, ktorým sa dopĺňa Rozhodnutie č. 1692/96/ES európskeho parlamentu a Rady z 23. júla 1996 o smerniciach spoločenstva pre rozvoj transeurópskej dopravnej siete.
•	Koncepcia územného rozvoja Slovenska 2001.
•	Koncepcia územného rozvoja Slovenska 2001 (nariadenie vlády SR č. 528/2002 Z. z., ktorým sa vyhlasuje záväzná časť Koncepcie územného rozvoja Slovenska 2001.
•	Dlhodobý model financovania výstavby diaľnic z roku 1997 (zmenený a aktualizovaný nižšie spomenutým materiálom).
•	Závery z paneurópskych dopravných konferencií na Kréte v roku 1994 a v Helsinkách v roku 1997.
•	Uznesenie vlády SR č. 415 zo dňa 9. júna 1998 k správe o postupe výstavby diaľnic na území Slovenskej republiky.
•	Nový projekt výstavby diaľnic a rýchlostných ciest schválený uznesením vlády SR 
č. 162/2001 a aktualizovaný uznesením č. 523/2003.
•	Dlhodobý model financovania výstavby diaľnic z roku 1997.
•	Koncepcia dopravy EÚ (COM 2001)370 12/9/2001 SR.
•	Programové vyhlásenie vlády SR z roku 2002.
•	Zásady štátnej dopravnej politiky SR (uznesenie vlády č. 648/1993) a ich rozpracovanie uznesením vlády č. 284/1994.
•	Aktualizácia a rozpracovanie zásad štátnej dopravnej politiky SR (uznesenie vlády č.21/2000).
Podľa odhadu bude počas fázy výstavby projektu vytvorených 180 priamych pracovných miest a 300 nepriamych pracovných miest počas 26 mesiacov. V súčasnosti nie je známe, resp. spoľahlivým spôsobom odhadnuteľné, do akého rozsahu bude daná investícia zahŕňajúca 9,148 km diaľnice, stimulovať vytváranie nových pracovných miest, z dôvodu pomerne nízkeho geografického rozsahu, ktorý zaberá. Jediným známym faktom v súčasnosti je, že výstavba diaľnice je nevyhnutnou podmienkou vytvorenia 3 200 nových pracovných miest v spoločnosti KIA Motors. 
Obstaranie prác na realizáciu uvedených aktivít, ako aj služieb na odborný dohľad nad plnením podmienok podliehal a bude podliehať verejnému obstarávaniu podľa zákona č. 523/2003 Z. z. o verejnom obstarávaní.
Projekt má cezhraničný význam.